ועדת הכלכלה, כנסת 17, פרוטוקול מספר 634, 2008-07-14 10:35

משה כחלון: שלום לכולם.

משה כחלון: אני פותח את ישיבת ועדת הכלכלה.

משה כחלון: על סדר היום דיון בנושא הזכות לדיור – פרסום דוח האגודה לזכויות האזרח בישראל.

משה כחלון: היום מונח לפנינו דוח של האגודה לזכויות האזרח בישראל.

משה כחלון: הדוח מדבר על הפרה של הזכויות לדיור על-ידי מדינת ישראל.

משה כחלון: אני מבקש ממנכ"ל האגודה, חגי אלעד, לפתוח את הדיון.

משה כחלון: אני מבקש ממך לומר דברי פתיחה כלליים ולאחר-מכן גיל גן-מור, כותב הדוח, יפרט קצת יותר.

חגי אלעד: בוקר טוב.

חגי אלעד: אני מבקש קודם כול להודות לוועדה ולברך אותה על כינוס הדיון החשוב הזה לרגל פרסום דוח הדיור הראשון מסוגו של האגודה לזכויות האזרח.

חגי אלעד: אנחנו באגודה לזכויות האזרח מאמינים שזכויות אדם הוא מעל לכל מחלוקת פוליטית, וכך ראוי שיהיה.

חגי אלעד: בלא מעט מההקשרים של העשייה של האגודה הרבה פעמים, לצערנו, המציאות טופחת על פנינו, וזה לא המצב.

חגי אלעד: אבל הנושא שנמצא על שולחן הוועדה היום זה – הזכות לדיור – הוא בוודאי נושא מובהק שראוי שיהיה מעל לכל מחלוקת פוליטית, לא של צד ימין או של צד שמאל; לא של קפיטליזם ולא של סוציאליזם.

חגי אלעד: הזכות לדיור וזכות היסוד לקורת גג זה דבר שלא יכול להיות מופקד רק למי שהפרוטה מצויה בכיסו – והרבה מאוד פרוטות חייבות להיות מצויות בכיסו כדי שהזכות הזאת תהיה מוקנית לו.

חגי אלעד: זה דבר יסודי שצריך להיות מובן מאליו, והוא באחריותה של המדינה לדאוג לו ביחס לכל אזרחי המדינה.

חגי אלעד: כאשר הזכות לדיור מופרת היא אם כל רע.

חגי אלעד: מי שאין לו הזכות לדיור, ודאי שיש לזה השלכות ישירות על יכולתו לזכויות יסוד אחרות, כמו למשל הזכות לבריאות.

חגי אלעד: בוודאי שזה משליך גם על זכויות אחרות – הזכות לכבוד, יכולתו לממש את חופש הביטוי והקשרים נוספים.

חגי אלעד: האגודה לזכויות האזרח עוסקת בתחום הזה כחלק מהעשייה שלנו בנושא הרחב יותר של זכויות חברתיות, ועבורנו הקשר העיסוק בעניין האמור הוא לא רק עניין מתמשך, אלא גם מאוד אקטואלי בעקבות תהליכי ההפרטה שהמדינה עוברת ובשל התפרקותה של המדינה מאחריותה בהקשר הזה.

חגי אלעד: כך שהדברים לא רק מייצגים בעיות שקיימות לאורך שנים, אלא גם בעיות שהולכות ומחריפות, והן מאוד אקטואליות.

חגי אלעד: פטור רק בהצגת הבעיה – אי-אפשר, וכפי שתשמעו תכף מפי עורך-דין גן מור אנחנו לא רק מציגים את הבעיה, אלא גם מציגים שורה של פתרונות חקיקתיים שנראים לנו הכרחיים כדי להביא לתיקון המעוות בהקשר הזה ולסייע למדינה במימוש האחריות שלה בכל הקשור לזכות לדיור.

חגי אלעד: כאן הפנייה שלנו אליכם, חברי הכנסת, להקשיב ברוב קשב לא רק לבעיה, אלא גם לכיווני הפתרון שאנחנו מסמנים.

חגי אלעד: אני רוצה לברך את עורך-דין גן מור בהזדמנות זאת על הדוח היסודי, המעמיק והרציני שהוא טרח על הכנתו בחודשים האחרונים יחד עם צוות האגודה.

חגי אלעד: אני אשמח להעביר אליו כעת את רשות הדיבור.

חגי אלעד: גיל, בבקשה.

גיל גן מור: תודה רבה.

גיל גן מור: אני מודה לוועדה שהזמינה אותנו להציג את הדוח.

גיל גן מור: זה דבר מאוד חשוב שדווקא בוועדת כלכלה יהיה מקום לנושא של זכויות אדם ולא רק לשיח כלכלי.

גיל גן מור: הנקודות העיקריות בדוח שלנו: ראשית, היעדר הגנה משפטית על הזכות לדיור בישראל היא הבסיס שבגללו יש שורה של פגיעות.

גיל גן מור: הפגיעה הראשונה היא צמצום ניכר בסיוע לרכישת דירה – כפי שנראה יותר אנשים במדינת ישראל כבר לא יכולים לרכוש דירה.

גיל גן מור: אנשים שכן רוצים לרכוש דירה, לפעמים אף על פי שאין להם אמצעים מספיקים לוקחים משכנתאות, אך בשל היעדר הגנות מספקות ללווים בשוק המשכנתאות יש ריבוי במספר הלווים שמפונים מביתם מדי שנה.

גיל גן מור: שוק השכירות אינו מהווה אלטרנטיבה ראויה למגורים כיום במדינת ישראל; חיסול הדיור הציבורי – זה אחד הדברים המדהימים.

גיל גן מור: אתם תשמעו בהמשך הדיון בהצעת החוק של רן כהן, כיצד למעשה הולך ומתחסל מאגר הדיור הציבורי בניגוד למה שהמחוקק קבע ב-1998, ועוברים למודל חדש – סיוע כספי לאנשים לשכור דירה.

גיל גן מור: זה דבר שיוצר הרבה מאוד בעיות, שאנחנו עומדים עליהם בדוח.

גיל גן מור: יש פגיעה הולכת וגוברת בדיירים באזורי נדל"ן מבוקשים.

גיל גן מור: אנחנו רואים תקווה ראשונה לשינוי בנוגע למצוקת דיור של ערבים בשל שורה של פסיקות של בתי-המשפט שצמצמו את האפשרות להרוס בתים במקומות שבהם תוכניות המתאר היו מפלות או שלא ניתן היה להוציא היתרי בנייה.

גיל גן מור: אנחנו מקווים שהמחוקק יאמץ את זה.

גיל גן מור: לסיום: מדיניות לקויה וחסרה לסיוע לחסרי בית ולדיירי רחוב.

גיל גן מור: אנחנו, כמובן, מתייחסים לזכות לדיור כאל זכות אדם, כמו בריאות, חינוך ולא רק עניין כלכלי; זה לא רק נכס או נדל"ן שאנשים צריכים לרכוש בשוק הפרטי.

גיל גן מור: זוהי זכות שמעוגנת באמנות בינלאומיות שישראל חתמה עליהן, ובראש ובראשונה באמנה הבינלאומית לזכויות כלכליות, חברתיות ותרבותיות.

גיל גן מור: ישנם שבעה דברים שהזכות הזאת מכילה ומקובלים במשפט הבינלאומי כחלק מהזכות: דיור צריך להיות בהישג יד, שוויוני, בתנאי פרטיות ומרחב מחיה הולמים; צריכה להיות הגנה משפטית מפני פינוי שרירותי או מפני הפרעה לשימוש, נגישות לשירותים, בחירה חופשית של מקום המגורים; והדיור צריך להיות תואם את תרבותו של האדם.

גיל גן מור: במשפט הישראלי אנחנו רואים שהזכות אינה מעוגנת כמו שצריך; חוק זכויות חברתיות עדיין לא עבר, גם חוקה אין לנו.

גיל גן מור: לכן מה שנשאר לנו זה חוק יסוד: כבוד האדם.

גיל גן מור: החוק הזה מגן רק בצורה חלקית על הבסיס.

גיל גן מור: בית המשפט העליון קבע שהיעדר קורת גג היא פגיעה בכבודו של אדם, וכמו כן קבע בית המשפט העליון שלאדם הזכות לבחור את מקום מגוריו.

גיל גן מור: פגיעה נוספת היא שאנחנו רואים שאין למדינת ישראל מדיניות דיור שקופה וברורה שנקבעה אחרי דיון ציבורי.

גיל גן מור: מדיניות הדיור של ישראל קבועה ברובה בנהלים פנימיים שמשתנים- -

רן כהן: זאת הטעות היחידה בדוח הזה – יש לה מדיניות אנטי דיור.

גיל גן-מור: אני מוכן להסכים עם זה.

גיל גן-מור: הרבה מאוד נהלים פנימיים משתנים בצורה מלאכותית, לפי קיצוצים מאוד ניכרים בתקציב וללא דיון ציבורי.

גיל גן-מור: נושא ראשון שעליו מדבר הדוח הוא הפרת הזכות של אנשים שרוצים לרכוש דירה.

גיל גן-מור: מדינת ישראל, כידוע, מעודדת אנשים לרכוש דירה, אבל בשנים האחרונות יש צמצום דרסטי בסיוע לרכישת דירה לתושבים מעוטי אמצעים; בוטלו המענקים וגם התקציב לסבסוד משכנתאות פחת באחוזים ניכרים.

גיל גן-מור: מעבר לכך, אין במדינת ישראל מודל לדיור בהישג יד שבו יוקצו דירות בפרויקטים חדשים למכירה או להשכרה בתמורה לזכויות בנייה, וזה דבר שאנחנו מציעים לאמץ כי הוא מקובל בהרבה מאוד מדינות.

גיל גן-מור: זה מנגנון שמבוסס על השוק החופשי, אבל מתחשב גם בזכויות הדיור של תושבים ושל אוכלוסיות מעוטות אמצעים.

גיל גן-מור: לאנשים שלוקחים משכנתאות אין הגנות מספיקות.

גיל גן-מור: הייתה התקדמות בערך משנת 2002 כשהכנסת העבירה חוקים והגנות מסוימות, אבל עדיין מדובר בקצה הקרחון.

גיל גן-מור: הבאנו בדוח דוגמאות למחקרים שהציעו לעשות רפורמה מקיפה יותר- -

משה כחלון: תן לי דוגמה של הגנה ללווה.

גיל גן-מור: למשל, הציעו לחייב אנשים לרכוש ביטוח משכנתא כמו שנעשה במדינות אחרות שבהן המדינה עוזרת לאנשים שאינם יכולים לעמוד בעלויות בסבסוד הביטוח בגלל מצוקה שנובעת ממחלה או מפיטורין.

משה כחלון: יש ביטוח כזה?

גיל גן-מור: כן.

גיל גן-מור: היום יש ביטוח על נכס, ויש ביטוח חיים, אבל אין חובה- -

משה כחלון: מה זה אומר?

משה כחלון: אם אתה מאבד את יכולת ההשתכרות- -

גיל גן-מור: הביטוח יממן את אותם חודשים שבהם אתה לא יכול לעמוד בתשלומים.

רן כהן: אם אדם נפטר לפתע באמצע תקופת התשלום, הביטוח ממשיך את התשלום.

משה כחלון: ואם הוא מאבד את יכולת ההשתכרות?

גיל גן-מור: הביטוח נותן מנגנון הגנה לאותם לווים כדי שלא יתחיל תהליך ההידרדרות הזאת שבסופו של דבר הם גם מאבדים את הדירה וגם מפונים לרחוב.

גיל גן-מור: הצעות אחרות שהוצעו: סטנדרטיזציה של חוזה השכירות.

גיל גן-מור: היום אנשים חותמים על חוזה שכירות בלי שהם יודעים על מה הם חותמים.

גיל גן-מור: ראינו את זה גם בנושא של הגנת הדיור החלופי, שאף על פי שבמשך שנים הכנסת קבעה עיקרון שנותן לאנשים המפונים דיור חלופי, הבנקים החתימו אנשים על ויתור על ההגנה הזאת.

גיל גן-מור: הרבה אנשים חתמו ולא הבינו בכלל על מה הם חותמים.

גיל גן-מור: דבר נוסף שאנחנו מדברים עליו בדוח הוא שוק השכירות.

גיל גן-מור: זהו שוק חשוב ביותר, והוא הולך ונהיה יותר חשוב ככל שיותר אנשים לא יכולים לעמוד בעלויות רכישת הדירה ועוברים לגור בשוק השכירות כפתרון קבוע ולא רק פתרון זמני.

גיל גן-מור: אנחנו חושבים שפה צריך להיות דגש של הכנסת ושל הממשלה על השוק הזה כדי שהוא יהיה אלטרנטיבה אמיתית.

גיל גן-מור: בשנים האחרונות היו עליות מחירים חדות ותדירות באזורים רבים בארץ שגורמות לכך שאנשים רבים עומדים בפני פינוי כלכלי.

גיל גן-מור: גם תנאי השכירות הם פוגעניים, ויש לנו עלייה במספר התלונות של אנשים שלא יכולים להמשיך לגור בדירה שלהם בגלל תנאי שכירות מפלים או פוגעניים.

גיל גן-מור: במדינות אחרות כמו קנדה, ארצות-הברית, אירלנד ישנם חוקים - -

יורם מרציאנו: מדינות קטנות לעומתנו.

גיל גן-מור: גם במדינות יותר קטנות כמו ניו-זילנד ובהולנד עושות איזון בין הזכות של השוכר לבין הזכות הקניינית של המשכיר.

גיל גן-מור: ישנם מודלים שאפשר לאמץ מאונטריו מ-2007 ומאירלנד מ-2004.

משה כחלון: איך הם מאזנים?

גיל גן-מור: למשל, בנושא של פיקדונות יש תלונות של אנשים שלא יכולים לשכור דירה היום מכיוון שהם צריכים לשלם מראש פיקדונות וערבויות של 4-3 חודשים מראש, והדבר הזה הוא חסם כלכלי להרבה מאוד אנשים.

גיל גן-מור: במדינות אחרות הגבילו את זה לתקופה של כחודש- -

משה כחלון: אבל צריך להשוות את מוסר התשלומים שם למוסר התשלומים פה.

גיל גן-מור: אני לא בטוח שמוסר התשלומים שם הוא יותר טוב.

משה כחלון: אני לא צוחק.

משה כחלון: אתה יודע כמה מקרים אנחנו מכירים של פולשים פה, ואחרי 30 יום זה כבר חזקה?

משה כחלון: זה סיפור לא פשוט גם לבעלי הדירות.

משה כחלון: אני לא יודע מה זה לאזן, אבל אם אתם משווים, תשוו גם את התרבויות.

גיל גן-מור: נכון.

גיל גן-מור: אחד הדברים שגורמים לכך שיש כל הערבויות המוגזמות הללו זה החשש הכן והצודק של המשכירים מאותו מקרה שעלול לקרות אם שוכר לא ירצה להתפנות או לא יקיים את החוזה.

גיל גן-מור: אחד המנגנונים שאנחנו מציעים הוא להקים גוף מנהלי שיוכל להתעסק בכל הבעיות האלה של שוכרים ומשכירים, אבל שיהיה מאוזן – שיידון גם בבעיות של השוכרים וגם של המשכירים, לעומת הצעות חוק שעלו בכנסת הזאת שהן חד-צדדיות.

משה כחלון: אתם רוצים להקים בית-דין נפרד לשכירות?

גיל גן-מור: זה לא חייב להיות בית משפט, זה יכול להיות גוף מנהלי.

משה כחלון: מאין הוא ישאב את הסמכות שלו, מכוח מה?

משה כחלון: גיל גן-מור: מכוח חוק שיקודם.

משה כחלון: זה סוג של בית דין.

גיל גן-מור: בהחלט, הסמכויות שלו יהיו מבוססות בחוק.

דבי גילד חיו: הוא - - - מפקח על בתים משותפים, משהו שדן בבעיות של בתים משותפים - - - בעיות בין סוחרים.

גיל גן-מור: לרוב הסוחרים בית-המשפט הוא לא אופציה.

משה כחלון: לצערי, בית-המשפט הוא לא אופציה בהרבה מקרים.

גיל גן-מור: במיוחד לסוחרים.

גיל גן-מור: שוק השכירות מונה היום 26% מסך שוק הדיור, ויש בו בעיקר אנשים מאוכלוסיות מוחלשות ומעוטות אמצעים.

ניסים מורביה: הם גם לא יקבלו משכנתאות.

ניסים מורביה: אתם עושים דבר טוב, אבל משכנתאות הם לא יקבלו כי הם חיים על קצבאות.

גיל גן-מור: נכון.

ניסים מורביה: אין מי שייתן להם.

גיל גן-מור: בגלל זה אנחנו מדברים על כך שיש חשיבות לשוק השכירות שיהווה אלטרנטיבה ראויה ומכובדת כיוון שאנשים לא מקבלים משכנתאות ולא יכולים לרכוש דירה.

גיל גן-מור: נושא נוסף הוא מנגנוני הסיוע של המדינה.

גיל גן-מור: כאן אנחנו רואים הליך של חיסול מאגר הדיור הציבורי.

גיל גן-מור: בעבר הוא היה למעלה מ-20%, והיום הוא נמוך מ-2%; נשארו בסך-הכול 70 אלף דירות בדיור הציבורי, ומתוכן מספר מאות בודדות של דירות פנויות שרובן גם לא מסוגלות לאכלס אנשים.

גיל גן-מור: אנשים מחכים שנים בתור לדיור ציבורי- -

יורם מרציאנו: אתה יודע כמה שנים?

גיל גן-מור: במרכז זה יכול להיות אפילו 5 שנים.

יורם מרציאנו: כפי הנראה, אתה לא מכיר את הנתונים – גם 15 שנה.

קריאה: גם יותר.

גיל גן-מור: גם יותר.

גיל גן-מור: אני לא רציתי ללכת לקיצוניות, אבל זה שנים רבות.

יורם מרציאנו: למה קיצוניות?

יורם מרציאנו: אני יכול להראות לך רשימת ממתינים באזור המרכז – לפחות 30 משפחות שעברו 10 שנים.

קריאה: עם שישה ילדים.

יורם מרציאנו: עברו 10 שנים לפחות.

גיל גן-מור: אני מסכים.

גיל גן-מור: לכן אני אפשר להגיד שדיור ציבורי עבור הרבה מאוד משפחות הפך להיות תיאורטי במידה רבה.

גיל גן-מור: הפתרון שהמדינה מציעה כרגע הוא סיוע כספי לשכירת דירה, אבל לשינוי הזה יש משמעויות רחבות שלא נדונו בכלל בכנסת.

גיל גן-מור: אחד הדברים שאנחנו רואים הוא שהזכאות לסיוע אינה מעוגנת בחוק; תנאי הזכאות צומצמו בצורה מלאכותית.

גיל גן-מור: ב-2003 צומצמו בחצי הקצבאות לסיוע לשכירת דירה.

גיל גן-מור: אחד הדברים שאנחנו רואים היום הוא שהזכאות לסיוע בכל הארץ היא אחידה, ולכן יש דחיקה של אוכלוסיות מסוימות מהמרכז לפריפריה מכיוון שהסיוע שלהן אינו עומד, אלא נשחק בעליות המחירים ואינו מתייחס – בניגוד למה שקורה במדינות אחרות – לשינויי המחירים.

גיל גן-מור: הפרה של זכויות אדם בזכויות דיור באזורים נדל"ן מבוקשים זה גם דבר שאנחנו מפנים את תשומת הלב אליו בדוח.

גיל גן-מור: נושא נוסף הוא ההפרה של הזכות לדיור של האוכלוסייה הערבית.

גיל גן-מור: נמשכת הריסת הבתים ביישובים הערביים אף על פי שבהרבה מאוד מקומות אין תוכניות מתאר שמאפשרות בנייה- -

יורם מרציאנו: גם ביישובים מעורבים שבהם חיים ערבים ויהודים.

גיל גן-מור: גם ביישובים מעורבים.

גיל גן-מור: לאחרונה יש מגמה בפסיקה שעוצרת את האפשרות להרוס בתים.

גיל גן-מור: אנחנו מקווים שהמחוקק יאמץ את הגישה - -

משה כחלון: - - -

גיל גן-מור: - - שבמקום שבן אדם לא עמד בפני ברירה אמיתית מכיוון שלא הייתה תוכנית מתאר או שתוכנית המתאר הייתה מפלה, אין להרוס לו את הבית.

גיל גן-מור: הפרק האחרון מדבר על חסרי בית.

גיל גן-מור: המדיניות הישראלית מפגרת בשנים רבות אחר המדיניות במדינות אחרות שבדקנו בעניין של אנשים שמוצאים עצמם במצוקת דיור מידית וללא מקום לינה בלילה מסוים.

גיל גן-מור: ישראל נעדרת מדיניות מניעה, ובנושא של חסרי בית זה לא רק שזה חכם, זה אפילו cost effective.

גיל גן-מור: באנגליה למשל יש חוק שמחייב כל רשות מקומית ליצור מדיניות מניעה שמזהה את אותם גורמים שגורמים לאנשים להגיע לרחוב, ומנסה למנוע את זה מראש.

גיל גן-מור: מסקנות והמלצות: אחד הדברים שאנחנו מראים בדוח הוא שישראל עברה מתפיסה של אחריות חברתית ולתפיסה נדל"ניסטית שרואה בדיור נכס שירכוש מי שיש לו כסף – כל אדם לעצמו.

גיל גן-מור: הדבר הראשון שצריך לעשות הוא לשנות את הגישה הזאת.

יורם מרציאנו: עד שבא בועז יונה.

גיל גן-מור: ההמלצות העיקריות שלנו: ראשית, עיגון הדיור בחוק היסוד וקידום מדיניות דיור מסודרת – דבר שלכנסת יש בהחלט מקום בו.

גיל גן-מור: בשוק הבעלות אנחנו סבורים שיש לפתח מודלים לדיור בהישג יד ולאמץ הצעות חוק שהיו בנושא; רפורמה בשוק המשכנתאות: יש היום מחקרים עם הצעות לרפורמה שמקובלות במדינות אחרות, ואפשר לבחון אותן ולאמץ אותן.

גיל גן-מור: את הקצבאות של הדיור הציבורי, כמובן, יש להגדיל באופן ניכר ולחפות על הקיצוצים החדים שהיו בשנים האחרונות.

גיל גן-מור: כרגע המצב באמת בכי-רע.

גיל גן-מור: אנחנו חושבים שיש לעגן את הזכאות לסיוע בחקיקה כדי למנוע את האפשרות שיקצצו בתקציבים הללו שוב ושוב- -

משה כחלון: יש לך עוד מסר אחרון?

משה כחלון: אני רוצה לאפשר גם לחברי הכנסת וגם לאורחים.

גיל גן-מור: אני מסיים.

גיל גן-מור: אזורי נדל"ן מבוקשים – יש עכשיו בכנסת הצעה למשל על כפר שלם; אפשר להחיל את זה על מקומות אחרים- -

משה כחלון: קודם שנצליח להעביר את זאת.

גיל גן-מור: - - שמפתחים שכונות בלי לפרק את הקהילות שגרות בהן, בלי לפגוע בתושבים ותיקים ובמעוטי אמצעים שיושבים שם בדרך-כלל, אלא להכליל אותם בשכונה, לצרף אותם לפיתוח ולתת להם אפשרות לחיות בשכונה המתפתחת.

גיל גן-מור: הנושא האחרון: מאבק בבעיית ריבוי חסרי הבית באמצעות מדיניות חדשה שיש בה גם מניעה וגם שיפור ניכר במערך מקלטי הלילה.

גיל גן-מור: עד כאן דבריי.

גיל גן-מור: הדוח לפניכם.

משה כחלון: תודה רבה.

משה כחלון: חבר הכנסת רן כהן, בבקשה.

רן כהן: אני רוצה לפתוח בברכה גדולה לאגודה לזכויות האזרח על הדוח הזה.

רן כהן: יש חשיבות עצומה לכך שגוף כמו האגודה לזכויות האזרח עוסק בנושא חברתי בעל משמעות אדירה לקיום הלאומי שלנו כאן במדינה הזאת.

רן כהן: קראתי את הדוח, והוא מקיף, מעמיק ורציני.

רן כהן: מאחר שאני מכיר את שוק הדיור בישראל ואת המרכיבים המסובכים מאוד שלו, נדמה לי שהדוח מאוד מעמיק ומאוד יסודי.

רן כהן: אני מאוד מברך אתכם על כך.

רן כהן: אין גם ועדה ראויה יותר מאשר הוועדה הזאת שיש לה זכויות היסטוריות רבות בעיסוק בנושא הדיור.

רן כהן: מי כמוני, כמו חבר הכנסת מרציאנו וכמוך מכירים את העניין הזה.

רן כהן: הפתיחה הטובה ביותר למעבר לישיבה הבאה על הכנת חוק הדיור הציבורי לקראת קריאה שנייה ושלישית היא הפתיחה הזאת.

רן כהן: כמעט יצא בול, אם היינו מכוונים את זה, זה לא היה יוצא כל-כך טוב.

יורם מרציאנו: יש אלוהים בשמים, מה חשבת.

רן כהן: משמאלך יושב נציגו.

רן כהן: יש דבר אחד שאני מעיר כיוון שעורך-דין גן-מור לא פירש אותו, אלא רק אמר.

רן כהן: המעבר לסיוע בשכר דירה הוא מעבר דרמטי לרעה מבחינה חברתית.

רן כהן: לכאורה לבן אדם אין דיור ואין לו קורת גג, והמדינה נותנת לו סיוע בשכר דירה, הוא מקבל את הכסף ועם זה שוכר דירה.

רן כהן: אלא שיש פה שתי רעות חולות: האחת היא שהמדינה מזרימה מיליארדים מתקציבה לא למי שחסר דיור, אלא לבעלים של הדיור.

רן כהן: הם מקבלים את זה – השכבה היותר עשירה במדינת ישראל.

רן כהן: אין בזה שום תיקון חברתי לבד מקורת הגג שניתנת בינתיים.

רן כהן: אבל הרי ברגע שאדם לא יקבל את הסיוע בשכר דירה הוא עף מהדירה, הכסף בינתיים נמצא אצל בעל הדירה.

רן כהן: שנית, מכיוון שזה סיוע בשכר דירה ולא דירה ממש, המדינה יכולה להחליט שבשנה אחת זה 1,200 שקל, בשנה השנייה זה 600 שקל ובשנה השלישית זה 300 וכן הלאה.

רן כהן: דירה אי-אפשר להקטין, אבל את הסיוע בשכר דירה אפשר להקטין לאט-לאט, והמדינה בורחת אז מאחריותה לקורת הגג.

רן כהן: כלומר כשאין אחריות של המדינה לקורת גג ממש, מתחילה להיות הפקרות חברתית במקום שתהיה סולידריות חברתית.

רן כהן: אני רוצה לסיים באמירה יותר עקרונית בעקבות הדוח הזה: הזכות לקורת גג במדינת ישראל היא לא רק זכות חברתית – מלשון סולידריות – היא גם זכות לאומית.

רן כהן: זאת מדינה קולטת עלייה, אלוהים אדירים.

רן כהן: זה היה מובן מאליו בשנים הכי עניות כשהמדינה הייתה הכי מותקפת והכי מבודדת שהזכות לדיור, כמו לחינוך וכמו לבריאות, היא זכות יסוד לאזרח.

רן כהן: הדבר הזה נעלם.

רן כהן: היום המדינה לא מעניקה את האחריות שלה לזכות לדיור לא מטעמים ציוניים ולא מטעמים חברתיים.

רן כהן: בעניין הזה חייבים לחזור צעדים רבים אחורה כדי שנוכל להתקדם צעדים רבים קדימה מבחינה חברתית ולאומית.

רן כהן: אדוני היושב ראש, המוצא המידי להפוך את הממצאים של הדוח הזה ללשון חיובית, זה באמת להחזיר את חוק הדיור הציבורי.

רן כהן: כי שם נמצא גם את עניין הרכישה והפיכת הדיירים האלה לבעלים, וגם את הבנייה.

רן כהן: בפעם הראשונה אחרי 25 שנים אפשר יהיה לחזור ולרכוש דיור עבור חסרי דיור.

רן כהן: זה דבר שלא נעשה למרות הכנסה של 2 מיליארד שקל בעקבות מכירת הדיור.

משה כחלון: רן, אני מתנצל, נותרו רק עוד 10 דקות לדיון, ואנחנו רק עם שני דוברים.

רן כהן: זה המשפט האחרון.

רן כהן: הדבר השני הוא חוק דיור בר השגה שאמור לתת מענה לשכבה אחרת מבחינה חברתית – דבר שהממשלה בינתיים עוצרת אותו.

רן כהן: אני מאוד מקווה שבעתיד הקרוב נוכל לחזור אליו וגם אותו לחוקק.

רן כהן: תודה רבה.

משה כחלון: נתתי זמן חופשי לחבר הכנסת רן כהן כי הנושא הזה בוער לו בעצמות עשרות שנים, אז יש לו זכויות יתר בדיון הזה.

משה כחלון: חבר הכנסת מרציאנו, בבקשה.

משה כחלון: גם לך יש זכויות, אבל- -

יורם מרציאנו: אבל אתה פחות שנים, אתה יותר צעיר.

משה כחלון: אבל בוער לך בעצמות לא פחות.

רן כהן: כל העתיד לפניו.

יורם מרציאנו: אני מברך את האגודה לזכויות האזרח על הדוח הממצה והברור.

יורם מרציאנו: הלוואי שבמשרד השיכון ובממשלת ישראל היו יושבים הרבה מאוד שעות כדי להכין כזה דוח ולהפיק ממנו לקחים, ליישם ולבצע את מה שכתוב פה.

יורם מרציאנו: אולי צריכים ללמוד מכם.

יורם מרציאנו: אני אומר את זה בלי ציניות.

יורם מרציאנו: כתוב "סוף מעשה במחשבה תחילה" – פה אין סוף, ואין מחשבה.

יורם מרציאנו: לצערי הרב, הדיור הציבורי במדינת ישראל פשט את הרגל מזמן.

יורם מרציאנו: הלוואי שתפיסת עולמו של חברי, חבר הכנסת רן כהן, ושל חברי, חבר הכנסת כחלון, ושל היושבים כאן הייתה תפיסת העולם של ממשלת ישראל.

יורם מרציאנו: זאת לא התפיסה, לצערי הרב.

יורם מרציאנו: התפיסה היא נדל"ניסטית.

יורם מרציאנו: התפיסה היא כסף.

יורם מרציאנו: אנחנו ראינו מה קרה בכפר שלם, איך התעללו במאות משפחות שם שגרות שם 60 שנה – הכול מסיבות נדל"ניסטיות להרוויח כסף.

יורם מרציאנו: ביקרנו שם במקום, ראינו את הדברים במו-עינינו, אי-אפשר להסתכל על זה אחרת.

יורם מרציאנו: אנחנו רואים את העוולה הנוראית מדי יום בפניות של אנשים אלינו, שאומרים לנו שהם מחכים 15-10 שנים ובסוף אומרים להם להשכיר בדיור הציבורי.

יורם מרציאנו: יושב פה רונן כהן שיש לי הרבה מילים טובות לומר עליו ועל ישראל שוורץ שלא נמצא פה – אנשים עם הרבה רצון טוב שאני עובד איתם כמעט מדי יום, והם מנסים לתת פתרונות.

יורם מרציאנו: זה אפילו לא טיפה בים.

יורם מרציאנו: כשאתה מגיע למקלט בפתח-תקווה ומוצא שם אישה חולת סרטן ששוקלת 40 קילו עם שלושה ילדים שחיה במקלט הזה ומגיעה לכל שירותי הרווחה, והפתרון שמציעים לו הוא שאין דיור בדיור הציבורי, ומבקשים ממנה לשכור דירה – מה היא תשכור?

יורם מרציאנו: הרי היא לא מספיקה לשלם את המעט.

יורם מרציאנו: מקסימום שאתה נותן לה זה 1,800 שקלים, תקן אותי אם אני טועה.

יורם מרציאנו: איזו דירה בפתח-תקווה היא תשיג ב-1,800 שקלים?

דורון יהודה: פחות מ-1,800.

יורם מרציאנו: 1,800 שקלים זאת התקרה המקסימלית לאלה שאתה מבקש מהם לשכור לתקופה ארוכה לש למעלה מ-10 שנים.

יורם מרציאנו: תאמין לי, אני יודע על מה אני מדבר, דורון.

יורם מרציאנו: אותה אישה אומרת "לא".

יורם מרציאנו: אני אספר לך סיפור, אדוני יושב ראש הוועדה.

יורם מרציאנו: אני בא מלוד, עיר קשה במרכז הארץ, עם 3,500 בתים לא-חוקיים.

יורם מרציאנו: יכול להיות שזה לא פופולרי מה שאני הולך להגיד: אם הייתי ערבי בלוד הייתי בונה בנייה בלתי חוקית.

יורם מרציאנו: אני אומר את זה באופן הכי חד משמעי; אם הייתי ערבי בלוד הייתי בונה בנייה בלתי חוקית משום שלא נתנו להם פתרונות דיור ולא הקצו שם קרקעות לבנייה.

יורם מרציאנו: במשך 25 שנה כל הקרקעות למגזר הערבי בלוד זה 25 יחידות דיור של שכונת רמז שעכשיו התחיל אותה מאיר שטרית כשהיה שר השיכון, ועכשיו ממשיך בזה בוים.

יורם מרציאנו: זה כל מה שנתנו במשך 25 שנה למגזר הערבי בלוד.

יורם מרציאנו: אז אנחנו באים ומלינים – בנייה בלתי חוקית.

יורם מרציאנו: תן להם פתרונות, תקצה קרקעות, תבנה בנייה ציבורית.

יורם מרציאנו: במגזר היהודי המצב יותר קשה.

יורם מרציאנו: אני רואה חברים של הבת שלי, חבר'ה שהתחתנו.

יורם מרציאנו: הם לא רוצים לעזוב את לוד, הם רוצים לגור בה – אין דירות להשכרה בלוד.

יורם מרציאנו: אין.

יורם מרציאנו: היום כבר המחירים בשכירות בלוד הגיעו למצב שדירת שני חדרים עולה 3,000-2,500 שקלים.

יורם מרציאנו: למה?

יורם מרציאנו: כי יש מצוקה אמיתית.

יורם מרציאנו: אז מי שמוצא "על הדרך" – הרימו שם את המחירים לתקרה.

יורם מרציאנו: אותו אדם שמקבל אחר-כך סיוע של 1,200 שקלים, מאיפה הוא מביא את 2,000 השקלים הנוספים כדי לממן?

דוד דוד קשאני: הולך לגנוב.

יורם מרציאנו: אני יודע שהזמן קצר, אני מכבד מאוד את יושב ראש הוועדה, אני יכול לדבר שעות על העניין הזה.

יורם מרציאנו: גברתי מנהל הוועדה, דרכך ליושב ראש הוועדה שיהיה יחד איתנו.

יורם מרציאנו: הדיון הזה לא יכול להיות דיון של שעה.

יורם מרציאנו: צריך באמת לקיים פה אפילו יום עיון שלם יחד עם כל הגורמים, יחד עם שר השיכון ועם המנכ"לים והנציגים כדי לתת פתרון אמיתי.

יורם מרציאנו: אנחנו עוברים מיד אחרי זה להצעת החוק של הדיור הציבורי, ואני שמח שאני שותף להצעה של חבר הכנסת רן כהן לכך, אבל רבותיי, גם זה לא מספיק.

יורם מרציאנו: אולי נצליח להעביר אותה בקריאה שנייה ושלישית למרות התנגדות הממשלה כדי להביא מזור לעשרות אלפי אזרחים במדינת ישראל.

יורם מרציאנו: אני אשתמש בביטויים קשים: הסרטן של מדינת ישראל, הפצצה המתקתקת של מדינת ישראל – זה הדיור הציבורי.

יורם מרציאנו: תזכרו היטב: זאת הפצצה החברתית הבאה של מדינת ישראל.

יורם מרציאנו: ארבע דירות נר בשנים באזור שלם באזור המרכז – זה מה שמקצים במצב שיש מאות משפחות.

נעמי מורביה: ואיזו שכירות נדרשים לשלם?

נעמי מורביה: 2,000 שקל לשכירות.

קריאה: אל תתלהבו מדירות הנר.

יורם מרציאנו: אני לא מתלהב, תאמין לי שלא.

יורם מרציאנו: לכן אדוני היושב ראש, זה לא מספיק.

יורם מרציאנו: צריך לקיים עוד דיון שאתה תיזום אותו.

יורם מרציאנו: תפנה בבקשה ליושב ראש הוועדה הקבוע, אפילו במהלך הפגרה, כדי שנבוא לכאן וננסה אולי להקים ועדת משנה בתוך הוועדה שתטפל בעניין הזה באופן מסודר.

יורם מרציאנו: אני בטוח שאם תיקח את זה על עצמך ותביא מסקנות, כולנו – ימין ושמאל, קואליציה ואופוזיציה – נעזור לך כדי להוציא את העגלה הזאת מהבוץ.

יורם מרציאנו: אני כבר השתתפתי בהרבה מאוד דיונים – בלה-בלה, מילים-מילים – בואו נוציא את העגלה הזאת מהבוץ.

משה כחלון: תודה רבה.

משה כחלון: חבר הכנסת כהן, בבקשה.

יעקב כהן: כבוד היושב ראש, הזמן מאוד קצוב, אבל לדעתי אפשר לתת אורכה.

יעקב כהן: אין דבר שדנים כאן בבית הזה היום שהוא יותר חשוב מהנושא הזה.

יעקב כהן: אני קיימתי כאן דיון לפני חודשיים עם השר.

יעקב כהן: חבל על המילים, חבל על הדברים, חבל על הנייר.

יעקב כהן: חבל על הזמן שלכם.

יעקב כהן: אתם מדברים לקיר.

יעקב כהן: קודם כול, אמרתי לשר השיכון שיתמנה – הוא נהיה כונס נכסים.

יעקב כהן: כל המשרד הזה הוא לא רלוונטי, פירקו אותו.

יעקב כהן: נתניהו פירק אותו ב-2003.

נסים מורביה: בדיוק.

נסים מורביה: בחוק ההסדרים.

יעקב כהן: הסיוע בדיור ירד מ-5.5 מיליארד ללמטה מ-2 מיליארד.

יעקב כהן: הכול כאן בפירוק.

יעקב כהן: אמרתי לו, לקחו מנכ"ל חדש, מה אתה רוצה כאן?

יעקב כהן: חבל על הזמן.

יעקב כהן: אנחנו קיבלנו החלטה אחרי ישיבה של כמה שעות עם השר, לקרוא לאוצר.

יעקב כהן: זה לא בידי משרד השיכון.

יעקב כהן: הכול זה מדיניות של האוצר.

יעקב כהן: קיצצו את קצבאות הילדים ואמרו, לכו לעבוד.

יעקב כהן: מה אתם אומרים לאנשים האלה שעובדים?

יעקב כהן: רבותיי, קורת גג במדינת ישראל הפכה לזכות רק לעשירים.

מרינה סולודקין: נכון.

יעקב כהן: אין זכות לאזרח לגור כאן תחת קורת גג.

יעקב כהן: זאת המציאות.

יעקב כהן: רבותיי, אנחנו חייבים לקחת יוזמה לחקוק חוק.

יעקב כהן: קורת גג נהיה מצב נורא; הדירות התייקרו.

יעקב כהן: אדם מהשורה שלא מקבל לא מעטפות, אלא משכורת – לא שייך- -

קריאה: מה זה מעטפות?

יעקב כהן: זה עכשיו "טורס".

משה כחלון: אתמול אישרו הצעת חוק שלי בוועדת שרים להקלות מפליגות לבנייה להשכרה.

יעקב כהן: לחלוקת מעטפות?

משה כחלון: אני מדבר ברצינות.

קריאה: - - -

יעקב כהן: זה נותנים לא בדואר.

משה כחלון: עכשיו כל המעטפות שקופות, אתה יודע.

יעקב כהן: לצערנו, לא רק שאי-אפשר לקנות דירה, גם השכירות יקרה - - - והורידו את השכירות מ-1,050 ל-530, ואחרי הפצרות העלו את הסיוע ל-650.

יעקב כהן: 650 זה כמעט 50% ממה שהיה לפני 5 שנים בזמן שהשכירות הוכפלה.

יעקב כהן: הגיע מצב שאי-אפשר לשכור דירה; הגיע מצב שמשפחות גרות ב-, וזה גם עולה 500 דולר.

יעקב כהן: לאן הגענו?

יעקב כהן: לכן רבותיי, חייבים להחזיר את הסיוע מינימום למה שהיה ב-2003.

יעקב כהן: אני קורא לכולם בבית הזה- -

משה כחלון: יוחזר נתניהו מיד.

רן כהן: חס וחלילה.

יעקב כהן: בוא נאמר ככה, בואו נהיה מליצי יושר, זה טוב לסנגר על יהודים: נגיד שב-2003 היה משבר כלכלי, אבל כרגע זה זמן של שפע כלכלי- -

יורם מרציאנו: אתה מלמד עליו כף זכות, אני מבין.

יעקב כהן: יהודי צריך ללמד על השני.

יעקב כהן: אבל כרגע אין תירוץ ואין מענה למצב שבו רבבות של אנשים לא יכולים לקבל- -

משה כחלון: אני חייב לעצור אותך פה מטעמים פוליטיים.

משה כחלון: אתה אמרת דברים כל-כך טובים על הבוס שלי- -

יעקב כהן: אני קורא לקרוא לישיבה כאן עם האוצר.

משה כחלון: זאת הפעם הראשונה שאני רואה את זה, ואני ממליץ לחברים וגם לכם, למי שערך את החוק – יש פה דברים מאוד מעשיים שאפשר לתרגם אותם לחקיקה- -

דבי גילד-חיו: יש לנו.

משה כחלון: אז אם יש דברים מוכנים, תעבירו לנו.

קריאה: כדאי שתשמע אותה.

משה כחלון: אני אשמע את מי שאני יכול.

רן כהן: אני ממליץ לכם לשמור את זכות הדיבור לחוקים.

רן כהן: זה דבר מעשי.

משה כחלון: הגברת נעמי מורביה, בבקשה.

נעמי מורביה: אני מברכת אתכם, אבל בלי פינץ' קטן אי-אפשר.

נעמי מורביה: אני מוחה שבכל הדוח שלכם לא מצאתם לנכון להתייחס למצוקה של הנכים בישראל.

יעקב כהן: ואם היו עושים את זה?

יעקב כהן: אם היו מתייחסים מה היה לך מזה?

יעקב כהן: לא הפסדת שום דבר, תנוח דעתך.

משה כחלון: חבר הכנסת כהן, בבקשה.

נעמי מורביה: סליחה, אני אגיד לך למה.

נעמי מורביה: כי אז אולי בהצעות החקיקה שלהם היו מגיעות גם הצעות שנוגעות לנו ומתאימות לנו.

נעמי מורביה: יש כאן מסמך שמסתובב בכנסת כבר שנה וחצי, ואף אחד לא מתייחס אליו.

נעמי מורביה: יש בעיה קשה מאוד עם הנכים בדירות הנר, עם החלת המדרוג שבו הנכים נדרשים לשלם שכר דירה לדירת נר על סך 2,000 שקל מתוך קצבה של 2,000 שקל.

נעמי מורביה: הדבר הזה קופץ מול העיניים.

נעמי מורביה: אני ממש לא מבינה איך אפילו לא עלה בדעתכם לבדוק את הפלח הזה.

נעמי מורביה: הרי אנחנו הציבור העיקרי בדיור הציבורי.

מרינה סולודקין: ומשפחות חד-הוריות- -

משה כחלון: גברת מורביה, המסר ברור, ואני מניח שהם ייקחו את זה לתשומת לבם.

קריאה: לבטל את חוק המדרוג מ-2003.

קריאה: לבטל אותו.

משה כחלון: דוד אלישיב, בבקשה.

דוד אלישיב: צהריים טובים.

דוד אלישיב: יש לי התייחסות לשני דברים בדוח.

דוד אלישיב: זה שיש הבדל בין הנכים גם בתשלומים וגם בדברים אחרים, כנראה, זה לא המצב לדבר על זה.

דוד אלישיב: ההבדלים הם די עצומים.

דוד אלישיב: נכה בדירה מקבל 90% הנחה, ושני עיוורים מקבלים 50%, ולשלישי עושים טובה ונותנים עוד 10%, אבל בסדר.

משה כחלון: אבל זה מתוקן בחוק שלכם.

דוד אלישיב: אני לא יודע.

קריאה: כן, בסעיף מספר 3.

דוד אלישיב: אבל אם כבר מדברים על סעיפים, נודע לנו שיש סעיף שמדבר- -

יורם מרציאנו: זה בסעיף מספר 3.

דוד אלישיב: - - על נושא ההנחות המקסימליות של אוכלוסיית העיוורים.

דוד אלישיב: בבקשה תורידו את הנושא של 100% עיוור כי זה ממש מיותר.

משה כחלון: יש מענה בחוק.

לאה ורון: אדוני, אני מציעה שאת ההערות לחוק תעיר כשהוועדה תכין את החוק לקריאה השנייה והשלישית.

משה כחלון: עוד 5 דקות.

יורם מרציאנו: כתוב אצלנו בהצעת החוק ב-3(א) ברישא: במקום "מרותק לכיסא גלגלים" יבוא: "או שנקבעה לו נכות רפואית לצמיתות של 100% של עיוורון מלא בשתי העיניים".

קריאה: למחוק 100%, זה מה שהוא רוצה.

דוד אלישיב: תמחקו "עיוורון בשתי העיניים".

משה כחלון: אתה תצטרף לדיון הבא.

משה כחלון: יש עוד משהו שאתה רוצה לומר על הדוח?

דוד אלישיב: לא.

משה כחלון: תודה רבה.

משה כחלון: גברת ברברה אפשטיין, מנכ"ל עמותת סנגור קהילתי, בבקשה.

ברברה אפשטיין: גם אני רוצה להצטרף למברכים את האגודה.

ברברה אפשטיין: אבל אני מרגישה תחושה של דה-ז'וו מאוד ארוך.

ברברה אפשטיין: ב-1993 בדיון הראשון שהשתתפתי בו בוועדה הזאת דנו באותו נושא עם אותן המילים ואותו כעס.

ברברה אפשטיין: אמנם עם דוח של גוף אחר – מכון אדווה – שקבע שיש קשר ישיר בין עוני לבין בעלות על דיור.

ברברה אפשטיין: דיור זה הנכס העיקרי שיש למשפחה במדינת ישראל, והוא מבדיל בין מי שעני לבין מי שלא עני.

ברברה אפשטיין: אני מסכימה עם כל ההצעות של האגודה.

ברברה אפשטיין: אני קוראת לחברי הכנסת להעז לחשוב בטווח הארוך.

ברברה אפשטיין: הכנסת שלנו בדרך כלל חושבת מהיום למחר; איזה תיקון קטן אנחנו יכולים לעשות, על מה אפשר לעשות "איקס" ולהגיד "פתרנו את הבעיה הקטנה הזאת".

ברברה אפשטיין: אני לא מבטלת את התיקונים הקטנים האלה, הם מאוד חשובים, אבל הדרך לפתור את בעיית הדיור היא לא בתיקון המחלות שנגרמו מלא להסתכל על הטווח הארוך.

ברברה אפשטיין: הטווח הארוך זה חוק לדיור בר-קיימא שמבטיח לאנשים שהם יכולים לרכוש דירה – כי זאת השיטה במדינה שלנו – ולהחליט שאוכלוסיות במצוקה יישארו בדירה בשכירות הן בדיור הציבורי והן בסיוע בשכר הדירה.

ברברה אפשטיין: זה משאיר אותם כך שהיורשים שלהם מקבלים שכירות, כלומר מקבלים אפס.

ברברה אפשטיין: אם אנחנו רוצים לעשות שינוי ניכר אנחנו חייבים להבטיח שיהיה פה שוויון, ומשפחות שידן אינה משגת היום – יהיה להן דיור.

משה כחלון: אני מודה לך.

משה כחלון: דורון יהודה ולאחריו דוד קשאני.

דורון יהודה: אני מברך על הדיון, אבל אני רוצה להדגיש שלנכים יש בעיה כפולה מאשר לכל אדם רגיל אחר.

דורון יהודה: להגיד לנכה, לך, תשכור דירה, זה כאילו לצחוק לו בעיניים.

דורון יהודה: כי נכה עם כיסא גלגלים שצריך לשכור דירה – מי ייתן לו להרחיב את הפתחים, מי ייתן לו לעשות שינויים נדרשים.

דורון יהודה: אני עכשיו מטפל בנכה שנפגעה בתאונה.

דורון יהודה: היא לא מוצאת דירה שמישהו ישכיר לה שיש בה פתחים רחבים.

דורון יהודה: זאת אומרת, המצוקה של הנכים היא מידית, והיא גם צריכה פתרון מידי.

דורון יהודה: היא לא יכולה להידחות לטווח של שנים.

דורון יהודה: אי-אפשר לעשות את זה.

דורון יהודה: אני מטפל בנושא הדיור כבר 40 שנה עם ישראל שוורץ ופותר הרבה בעיות.

דורון יהודה: כשישבתי בוועדת הפנים בקשר לרעידות אדמה, אמרתי שאם רוצים לחזק את המבנים ניצור מצב שמחזקים את המבנים מפני רעידות אדמה ויוצרים מצב שמשרד השיכון רוכש את אותם בניינים מתחת לעמודים ב-50% עלות.

דורון יהודה: למה?

דורון יהודה: כי הוא מחזק את הבניין לדיירים, אבל מצד שני הוא מרוויח דירות בקומת הקרקע.

דורון יהודה: אמרו לי, רעיון גדול, אבל הרעיון הזה לא מיושם.

דורון יהודה: בנתניה אני בונה דירות כאלה לנכים, ובתקנה שעשינו בעיריית נתניה אנחנו סוגרים דירות כאלה מתחת לעמודים.

דורון יהודה: מדוע אי-אפשר לעשות את זה בכל הארץ?

משה כחלון: תודה.

משה כחלון: קשאני, אחריו שוחט ואחרונת הדוברים תהיה חברת הכנסת מרינה סולודקין ונסגור את הדיון.

דוד קשאני: ראשית, אני מברך את האגודה לזכויות האזרח שכתבו את הדוח.

דוד קשאני: יש פה שתי בעיות שאנחנו לא מבינים: קודם כול אנחנו צריכים להתאחד; כל הגופים שעוסקים בדיור צריכים להתאחד.

דוד קשאני: אם אנחנו נהיה מאוחדים נוכל לקדם הרבה דברים.

דוד קשאני: הבעיה הראשונה שלנו זה אותו נושא שנקרא סיוע בשכר דירה.

דוד קשאני: המשרד משלם 2 מיליארד שקל לסיוע בשכר דירה.

דוד קשאני: חבר הכנסת יעקב כהן אמר שפעם זה היה מיליארד.

דוד קשאני: אני מציע לחוקק חוק כך שלא יהיה בכלל סיוע בשכר דירה – לבטל את זה.

דוד קשאני: באותם 2 מיליארד או 3 מיליארד שקלים משרד השיכון לא בונה, אלא רוכש דירות.

דוד קשאני: את הדירות האלה הוא נותן בשכירות לאותם אנשים שמקבלים את הסיוע בשכר דירה.

דוד קשאני: דבר שני זה לחוקק חוק שכל מי שבונה דירה ייתן 10% מהדירות שלו למעוטי יכולת.

מרינה סולודקין: זה היה חוק שלי.

דוד קשאני: אבל הוא לא עובר.

דוד קשאני: הפילו אותו כבר.

משה כחלון: מר שוחט, סמנכ"ל התאחדות הקבלנים, בבקשה.

אשר שוחט: אני מצטרף לברכות לאגודה לזכויות האזרח.

אשר שוחט: קראתי את החומר הזה היום, אבל התרשמתי ואני מכיר אותו.

אשר שוחט: לדעתי, חסר לכם הפן הכלכלי להצביע על קטגוריות ולפלח את זה יותר נכון.

אשר שוחט: זה מאוד כללי.

אשר שוחט: אדוני יושב ראש הוועדה, חברי הכנסת ובמיוחד חבר הכנסת רן כהן.

אשר שוחט: ב-2006 חוקק חוק הדיור להשכרה של שר השיכון דאז מאיר שטרית.

אשר שוחט: בתום החקיקה וההצבעה על האישור התחייב השר על 10,000 יחידות דיור שייצאו במכרז תוך 3 חודשים.

אשר שוחט: נדמה לי שמנכ"ל משרדו ישב לידו ואמר לו, נכון שיש לנו קרקעות?

אשר שוחט: אני שאלתי שאלת ביניים, האם הקרקעות האלה- -

משה כחלון: זה לא הדיון הזה.

משה כחלון: אנחנו מכירים את הנושא.

משה כחלון: זה לא הנושא שלנו.

רן כהן: עד היום אין דירה אחת להשכרה.

אשר שוחט: אני אסיים בזה: עד היום לא יצאה במכרז.

משה כחלון: ידענו שזה לא יהיה.

יעקב כהן: שר השיכון היום אמר לי בשבוע שעבר שזה כן יוצא.

משה כחלון: המנהל בכלל לא הקצה קרקעות.

משה כחלון: אני ניהלתי את אותו דיון.

משה כחלון: הוא שאל אותו אם המנהל הקצה קרקעות, והוא אמר לו שהוא הקצה, אבל מסתבר בסוף שלא- -

אשר שוחט: דעו לכם שהזיקה והקשר שאני רואה גם בפינוי-בינוי וגם בתמ"א 38 לעניין הדיור הוא לא דבר מנותק.

אשר שוחט: פה חסר החלק הכלכלי, ואתם צריכים לשבת איתנו על העניין הזה.

אשר שוחט: אנחנו נעזור לכם בעניין הזה.

משה כחלון: תודה רבה.

משה כחלון: חברת הכנסת סולודקין.

מרינה סולודקין: בדיור יש לנו גם בעיה אסטרטגית וגם טקטית מכיוון שיש עכשיו העלאת מחירי השכירות, וכמדינה אנחנו לא חושבים שבכל המדינה, ובמיוחד כאשר יש בה גם נכים וגם משפחות חד-הוריות, גם עולים וקטגוריות אחרות, אנחנו זקוקים לדיור ציבורי.

מרינה סולודקין: יש ועדת כלכלה בכנסת, אבל אין משרד כלכלה.

מרינה סולודקין: - - - סגר, אין לנו תוכניות ארוכות טווח- -

משה כחלון: יש ראש ממשלה, ואין ממשלה, אז מה?

מרינה סולודקין: שנינו בונים, אנחנו לא רק מבקרים.

יורם מרציאנו: שניכם בונים את ההליכה של אולמרט, אני מבין.

מרינה סולודקין: גם את זה.

מרינה סולודקין: לכן בעיות אסטרטגיות כאלה במדיניות הדיור – יש לי סדרה של חוקים בנושא דיור אפילו עם שר תומך, כמו שהיה עם שטרית בנושא של בניית 10% מכל הדיור לדיור הציבורי.

מרינה סולודקין: משרד האוצר לא תומך.

מרינה סולודקין: אז בגלל זה קשה עם חוקים, הם נתקעים.

מרינה סולודקין: אז אסטרטגית זאת בעיה שאין תכנון לקטגוריות מסוימות.

מרינה סולודקין: טקטית הבעיה שלנו היא שעכשיו יש העלאת מחירי מוצרי מזון ושכר דירה, וכל האינדקסים שלנו לא עובדים מכיוון שאנחנו לא עושים שיפורים ולינקג' בין מה שקורה בשוק לבין מה שקורה בכיס של האנשים.

מרינה סולודקין: תודה.

משה כחלון: תודה.

משה כחלון: אחרון הדוברים, חבר הכנסת הלפרט, בבקשה.

שמואל הלפרט: אני מודה לך, אדוני היושב ראש שאפשרת לי לדבר.

שמואל הלפרט: מדינת ישראל היא המדינה היחידה שאין בה דירות להשכרה, ומכריחים בן אדם שיהיה בעל דירה.

שמואל הלפרט: פעם לפחות היו נותנים לו אפשרויות: נותנים לו מענקים בגובה של 60%-50%-40% ללא הצמדה.

שמואל הלפרט: כך נבנתה המדינה – נבנו מאות אלפי יחידות דיור.

שמואל הלפרט: כיום מענקי הדיור ירדו כמעט לאפס.

שמואל הלפרט: שר הבינוי והשיכון הודה שתקציב מענקי הדיור ירד ב-93%.

שמואל הלפרט: שכר דירה נותנים רק לסוג מיוחד של אנשים שמרוויחים בין 3,650 ל-4,650 – מי שמרוויח שקל פחות או שקל יותר כבר לא זכאי לקבל את שכר הדירה, בדיוק כמו אותו מכרז שמחפשים בן אדם בגובה עם עיניים כחולות לתפקיד כלשהו.

שמואל הלפרט: היום אין דירה אחת להשכרה בכל רחבי המדינה.

שמואל הלפרט: להגיע לדירה בבעלות זה גם בלתי אפשרי, כי זוג צעיר לא יכול לקבל שום מענק ושום עזרה ממשלתית.

שמואל הלפרט: אדוני היושב ראש, בתוך עמי אני יושב.

שמואל הלפרט: יש עשרות אלפי זוגות צעירים שאין להם קורת גג, והם חושבים ברצינות לרדת מן הארץ.

שמואל הלפרט: מצד אחד המדינה עושה מאמצים גדולים מאוד להביא לכאן עולים, ומצד שני גורמים לכך שזוגות צעירים לא יוכלו להשתקע כאן בארץ, ולא חושבים ברצינות מה עושים כדי למנוע את התופעה הזאת.

משה כחלון: תודה רבה.

משה כחלון: אני לסיום מבקש לברך את האגודה לזכויות האזרח בישראל.

משה כחלון: אני מניח שהדוח הוא טוב, עוד לא קראתי אותו.

משה כחלון: שמעתם גם את התייחסות החברים ושל אוכלוסיות נוספות, וודאי תיקחו את זה בחשבון.

משה כחלון: בניגוד לדברים של ברברה, לדעתי, זאת קצת אשליה לחשוב שמדינת ישראל תשב בתוכנית אסטרטגית- -

ברברה אפשטיין: עצוב.

משה כחלון: קודם כול, לחלום זה תמיד טוב.

משה כחלון: אני מבקש לחזור על הבקשה שלי: גם חוקים נקודתיים פותרים משהו.

משה כחלון: גם אם פתרנו בעיה של מאה משפחות, עשינו משהו.

משה כחלון: כל אדם זה עולם ומלואו; משפחה – בטח, ומאה משפחות – בטח ובטח.

משה כחלון: לכן ניתן באמצעות הדוח הזה להגיע לחוקים שייתנו מענה חלקי – אני מסכים איתך שזה לא יהיה מענה כולל – למצוקות ולבעיות.

משה כחלון: כמובן, לגבי אוכלוסיות נוספות, מן הראוי שגם אוכלוסיית עיוורים, גם אוכלוסיית נכים ואוכלוסיות נוספות – אוטיסטים או כל מיני אוכלוסיות עם בעיות מסוימות – ייכללו גם במענה לבעיות האלה.

משה כחלון: תודה רבה, הדיון נעול.